
        
            
                
            
        

    
	Ц. УЛАМБАЯР

	 

	ХҮҮШИЙН УЧИР

	 

	“Улсын хэвлэл” Улаанбаатар хотноо 1990 онд эрхлэн хэвлүүлсэн “Монгол өгүүллэг” номоос

	 

	Цогт охин тэнгэр сангийн захиалгаар Цагаан бамбарууш хэвлэлийн газарт 2026 онд цахим хэлбэрт хөрвүүлэв.

	ЦАХИМ НОМЫН САН: www.e-nom.mn

	 


⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

ХҮҮШИЙН УЧИР

	 

	Би энэ харамсалтай домгийг Тамир сумын «Гэрэлт зам» нэгдлийн зуслангийн айлуудаар явж байхдаа сонссон юм.

	Арван тавны тэргэл сар агаар дундаа мэлтийгээд шөнийн цайвар од мичид цөөрсөн мэт сүүмэлзэн үзэгдэж байгаа үдшийн цаг байлаа. Тамирын голын захыг дагаж байрласан нэгдлийн тэр хэсэг айлын зуслангийн газар эгнүүлэн барьсан хөнгөн маягийн олон жижиг байшин нь энэ үдэш хөл хөгжөөн багатай байлаа. Тэдний ихэнх хүмүүс нь нэгдлийн төвд байгаа хоёр залуугийн хуримд очиж зөвхөн гэр сахисан өндөр настан, хүүхэд багачууд үлджээ. Би явсаар дунд хэрд нэг байшингийн цонхоор гэрэл үзэгдэж байхаар нь тэнд хүрч очлоо.

	Тэр байшинд эмгэн Баянхүү, охин Хашчулууныхаа хамт байдаг юм. Энэ үдэш Хашчулуун нь найрт яваад эмгэн гэрээ сахин үлджээ.

	Намайг ороход эмгэн лааны гэрэлд зүү сүвлэх гээд бөхөлзөн онилзож байв.

	Би зүүг нь сүвлэж өгөхөд эмгэн гялайлаа гэж хэлээд намайг айргаар дайлав.

	— Хүү минь! Ер нь хүн гэдэг амьтан чинь ахиад цаашлаад байх шиг санагдах юм. Урьд бид ноорхой бор гэрт суугаад болоод байсан шиг санагдах юм. Тэгээд яах вэ өргөн олонтойгоо нэгдсэний хүчээр орон байшинтай болоод хүн шиг л амьдарч байна. Одоо гэрт сууж чадахаа байх нь, айл хунартаа ороход салхи үлээгээд ч байх шиг санагдах болжээ. Анх энэ байшинд чинь суухад амьсгаа давчдаад ч байх шиг. Тэгээд хүн юманд дасахдаа амархан хойно доо. Манай нэгдлийн төвд чийдэнтэй болоод ирэхээр чинь одоо энэ лав гологдоод байдаг болж байна. Урьд ч тосон дэнгээр л байдаг байлаа. Тэгэхэд энэ лаа чинь ямар сайхан гэрэлтэй байсан гэж бодно гэж хэлээд хөх даалимбаар осолдохгүй л ямар нэгэн жижиг хүүдий оёж эхлэв бололтой.

	— Та юу оё оо вэ дээ? гэсэнд

	— Манай хамгийн том хүүгийн минь хүү нэг ач байдаг юм. Тэр гайхал энэ жил сургуульд орох гэж байгаа юм. Түүнд бэлэг өгөх гэж номын сав хийх санаатай ядаж байна. Май! Энэ улаан даавуугаар аятайхан таван хошуу хайчлаад аль! гэлээ.

	Би таван хошуу хайчлахдаа барагтайхан боловч үгүй гэж хэлж чадсангүй оролдож суухдаа манай эмэг эх Долгор намайг долоон настай байхад нэг ламаас уранхай орхимжийн тамтаг гуйж аваад надад сэлбэн оёж орхимж хийж өгч байсан нь санагдаж байлаа. 

	Эмгэн, миний хайчилж өгсөн таван хошууг голсон ч үгүй тэр уутныхаа хажууд хадаж суухдаа,

	— Энэ үдшийн найрт очихгүй яагаа вэ? гэхэд нь би,

	— Энэ өдөр загасанд яваад баахан ядарлаа. Бас тэгээд намайг уриагүй юм гэсэнд эмгэн,

	— Та нар юунд ийм сүрхий байдал гаргадаг юм бэ? Манай хөдөө газрын заншлыг баримтлах хэрэгтэй. Юун урилга заллага, тэр найран дээр чинь архи айраг уух дуртай хэн хүн очиж болно шүү дээ гэлээ. 

	Би буруугаа хүлээгээд,

	— Урьд бас тийм заншилтай байсан уу? гээд нэг ч их юм бодолгүй асууж орхилоо. 

	Эмгэн хийж байгаа юмаа оролдон нөгөө таван хошуугаа хазгай оёхгүй юм сан гэж хичээж байгаа бололтой хэсэг дуугүй байснаа,

	— Иш хүү минь! Хаанаас тийм байх билээ. Урьд чинь өнгөтэй өөдтэй болгоныг лам ноёд эзэмшин булаадаг цаг байлаа. Жишээ нь, Арц угаасаа бурхны юм биш газраас ургадаг ургамал юм. Гэтэл түүнийг сайхан үнэртэй болохоор нь тэд бидний юм гээд авчихсан. Мөн бишгүүр сайхан дуутай хөгжим юм. Түүнийг бас авчихсан, хонины ууц ч бас л тэдний хувь нь байлаа. Завилж суух хүртэл мөн тэдний өмч мэт байлаа. Тэгэхээр чинь тэр цагт царайлаг төрсөн бүсгүй хүн гэдэг зовлонгийн мухрыг эдэлдэг байсан үе. Намайг бага байхад манай энд нэг гунигт явдал тохиолдсон юм. Одоо манай энэ баруун урд талд харагдаж байгаа Хүүш гэдэг хянган өндөр уулын учрыг чи дуулсан уу? гэлээ.

	— Сонсоогүй юм байна гэхэд эмгэн үгээ үргэлжлүүлэн ярьсан нь,

	— Тэгэхэд манай энд Дэжид гэж нэг сайхан хүүхэн байлаа. Би арваад настай байсан үе юм. Тэр Дэжид өндөр нуруутай, махлаг дүгрэг цагаан царайтай, эргэлдсэн сайхан хар нүдтэй, гэзэг гэж тун атаархмаар тийм хүүхэн байлаа.

	Бэр шинжигч болгон түүний тухай шүлсээ урсгаж байжээ. Гэтэл Луу гүн ноён гэдэг түүнийг майдарт мөргөж явахад нь үзээд бага хатнаа болгохоор шийдэж, Дэжидийн эцэг эхэд нь сэм хүн явуулж хадаг ембүү өгүүлсэн гэнэ.

	Тэр цагийн хүмүүс болсон хойно доо, хадаг мөнгөнд нь бол оо л биз... Бас ноён хүргэнтэй болно гэж баярлаа ч биз. Тэгээд Дэжидийг тэр ноёнд өгөхөөр шийдэж, хоёр талаас хуримын юм битүүхэн төхөөрч байна гэдэг үг томчуудын ярианаас сонстдог боллоо. Бид хүүхдүүд болсон хойно доо хуримын хишиг иднэ гэхээс өөр юү мэдэх билээ. Тэгж байсаар зуны нэг цэлмэг сайхан өдөр таних, танихгүй эрээн мяраан дээл хувцас өмсөж гоёсон олон хүн манай хот айлаар ирцгээлээ. Лам нар хойно доо, бас л хувь хүртэж ном гүрэм уншиж, хэнгэрэг цан пижигнүүлж байв. Тэгээд үдээс хойш их найр болов. Хуримынхан хүүхнээ аваад мордох болов. 

	Түүнийг үзмээргүй юм байсан. Нүүрийг нь юмаар бүтээгээд нэг хүн дүүрээд явахад нь Дэжид явахгүй гэж тэнхээгээрээ ноцолдон, хангинатал бархиран уйлж байсан. Түүний уйлж байсан дуу одоо хүртэл чихэнд минь шингэсэн шиг санагдаж байна. Түүнээс хойш даан их удалгүй нөгөө Дэжид чинь оргоод ирсэн байлаа. Гэтэл тэр дор нь хойноос нь хэдэн хүн нэхэж ирээд мөн л уйлуулаад аваад явсан. Бас дахиад оргоод ирсэн мөн л хүмүүс ирээд аваад л явсан. Тэгэхэд манайхан тэр Хүүшийн өвөрт зусаж байсан юм. 

	Нэг өдөр тэр зүүнтэйгээс бөөн тоос манарч байгаа харагдана. Гэтэл нэг улаан дээлтэй бүсгүй хүний бараа тодров. Түүний хойноос морьтой олон хүн хөөж яваа нь илрэв.

	Манай хотынхон гарч хараад түүнийг Дэжид мөн байна гэж ярилцаж байлаа. Ойртон ирэхийг нь үзвэл үнэхээр Дэжид мөн байлаа. Дэжид гэрээ чиглэн ирж явснаа гэнэт болиод хойд уул өөд авиран зугтав. Тэр тун сайн морь унасан боловч цаадуул нь бас л хөөсөөр түрүүчийнх нь гүйцэх шахам явлаа. Гэтэл нөгөө Дэжид чинь уулын орой дээр гараад мориноосоо буугаад цааш явган гүйж яваа харагдав. Тэгээд харагдахаа болив. Хөөсөн хүмүүс уулын орой дээр гарч баахан удаан бөөгнөрөн зогсоод нөгөө талаар тойрох бололтой явцгаана. Тэр уулын ар шувуунаас өөр юү ч орж болдоггүй тийм цавчим ганга юм. Манай хотынхон ч сүйд боллоо гэлцээд эмээлтэй, зайдан аль бэлэн байгаа унаагаараа мордоцгоолоо.

	Би ч томчуудын хойноос даага унаад бас тэр уулыг тойрон очлоо. Гэтэл нөгөө Дэжид чинь гангын ёроолд тас түрүүлгээ хараад үхчихсэн байна.

	Түүний хажуу руу бас нэг уранхай хүрэн даалимбан дээлтэй хархүү мөн тэр хадан халил руу түүний араас нисээд үхчихсэн байлаа.

	Хүмүүс тэр хоёрын аль аль дээр нь ч халдаж очихгүй харин нөгөө хөөж явсан хүмүүс дээр очлоо. Тэд бол ноёныхон биш харин Дэжидийн суух гэж байсан сэтгэлтэй нөхөр Балбарын хань нөхөд нь байлаа. Тэр үхсэн хүн бол Балбар мөн гэнэ! Хүмүүсийн ярилцахыг сонсвол Дэжид Балбар ба түүнийхээ нөхдийг танихгүй ноёныхон гэж боджээ. Балбар нь түүнийхээ нэрээр нь дуудаад давхиад байсан гэнэ. Дэжид түүнийг эргэж ч харалгүй зугтсаар байсан гэнэ. 

	Балбар хүүхнээ ганга руу унахад нь,

	— Хүүш... Хүүш... Дэжид ээ, яаж байгаа юм бэ! гэж хэлсэн дээрээс Хайрхан гэдэг нэртэй байсан тэр уулыг түүнээс хойш «Хүүш» гэдэг. Би бага байсан болоод Хүүш гэдэг нэрийн учрыг нарийн сайн мэдэхгүй юм. 

	Урьд тийм хурим болж байлаа. Тэгэхэд өнөөдөр бол ямар сайхан хурим хийж байна даа. Манай нэгдлийн жирийн нэг хоньчин адуучин хоёр сэтгэл зүрхээрээ барилдан хурим хийж байгаагаар барахгүй нэгдлийн захиргаа тэр хоёрын хуримд зориулан хөрөнгө мөнгө гаргаад гол, горхиороо өвгөд настан цөм тэр хурим дээр цуглан баяр хөөр болж байна шүү дээ.

	Одоогийн залуусын зол жаргалтайг үзээд атаархах сэтгэл төрөх юм даа. Өнөөдрийн найрт би явах гэсэн юм. Гэтэл Хашчулуун маань би явна гээд л яваад өглөө. За үг олдож үхэр холдоно гэдэг болж байх шиг байна. Унтацгаая гэлээ. 

	Би ч тэднийхээс гарч буусан айл тийшээ явлаа. Сартай шөнийн зэгэл саарал туяан дунд хоёр морьтой хүн ирж яваа нь үзэгдэж дөрөө харшиж дүнгэр дүнгэр ярилцах чимээ сонстож эмэгтэй хүний чанга биш инээх нь дуулдаж байна. Эмгэн удахгүй хуримаа хийх гэж байгаа охиноо сэтгэлтэй хархүүгээ дагуулаад ирэхэд нь унтсан дүр үзүүлэх гэсэн бололтой намайг дөнгөж гарсан дор гэрлээ унтрааж харанхуй болгов. Тэр ирж байгаа хоёр хүний нэг нь яах аргагүй Хашчулуун мөн бололтой. Тэгээд би тэр уулын Хүүш гэдэг нэрийн нарийн учир ямар байх нь хамаагүй хэрэг, харин гунигт тэр хоёр залуугийн амь л хөөрхий еэ гэж бодсоор явах үед тэртээ байгаа нэгдлийн төвд цахилгаан дэн гялалзан найрынхан тарж байгаа бололтой хүмүүс дуулах чимээ сонстож байж билээ.

	 

	1957 он

	Цэцэрлэг хот

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	⁂

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)



	




	ЭНЭХҮҮ «МОНГОЛ ӨГҮҮЛЛЭГ»-ИЙГ ОЛОН УЛСЫН «ШИНЭ ЕРТӨНЦ» ЦУВРАЛААР ХЭВЛЭВ.

	 

	«Монгол өгүүллэг» номд орчин үеийн монголын сайн зохиолчдын шилдэг 63 өгүүллэг оруулав. Эдгээр өгүүллэгт сэдэв, агуулгаараа янз янз шинэ амьдралаар аж төрөгсдийн харьцаа, хөдөлмөр, аж байдал, ёс суртахуун, зан заншил харагдана.

	Өгүүллэг бүрд гарч байгаа үйл явдал өөр өөр ч цөм л сайхан амьдралын төлөө гэсэн нэгэн үзүүрт сэтгэлд хөтлөгдсөн байна.

	 

	 

	“Улсын хэвлэл” Улаанбаатар хотноо 1990 онд эрхлэн хэвлүүлсэн “Монгол өгүүллэг” номын гарчиг:

	 

	Бөхийн Бааст

	Хаш аяга

	Алтайн хөх дөнөн

	Ногтруу

	 

	Содномбалжирын Буяннэмэх

	Гайхамшигт учрал

	 

	Ламжавын Ванган

	Жож Сэрээнэн

	 

	Шанжмятавын Гаадамба

	Тэрэгчийн хүү

	Элбэг дээл

	 

	Цэндийн Дамдинсүрэн

	Шарав Норов хоёр

	Чөтгөр

	Хачин хурим

	 

	Санжмятавын Дашдэндэв

	Сувдан гутлын хэрэг

	 

	Сормууниршийи Дашдооров

	Оргодол

	Амрагийн модон хутга

	Сономын нэгэн баяр

	Энх улирал ханхлахад

	 

	Дожоодорж

	Хачин хүн

	Толгой

	 

	Чадраабалын Лодойдамба

	Гэрээслэл

	Шаргачин

	Солонго

	 

	Дэмбээгийн Мягмар

	Үүлэн хүний сургаал

